ไฟแนนซ์ทูเดย์
สิ่งที่สมบูรณ์แล้วโดยแท้ มันก็มีความบกพร่องอยู่ สิ่งที่บกพร่องอยู่ แท้จริงมันก็สมบูรณ์ดีอยู่แล้ว
10 ส.ค. 2555

โดย...ต้นกล้า
“สิ่งที่สมบูรณ์แล้วโดยแท้ มันก็มีความบกพร่องอยู่ สิ่งที่บกพร่องอยู่ แท้จริงมันก็สมบูรณ์ดีอยู่แล้ว” ธรรมะจากพุทธทาสภิกขุ
...สถานการณ์ความขัดแย้งในเอสเอ็มอีแบงก์ ระหว่างคณะกรรมการกับ “โสฬส สาครวิศว” กรรมการผู้จัดการ ยังลากไปยาวจนอาจนำมาซึ่งความเสื่อมของธนาคารได้ทุกเมื่อเชื่อวัน
ล่าสุด นริศ ชัยสูตร อธิบดีกรมธนารักษ์ ประธานกรรมการ ออกมาบอกว่า จะนำเรื่องให้คณะกรรมการพิจารณาการลาออกของโสฬสอีกครั้งในเดือนนี้ เพราะถือว่าส่งหลักฐานการลาออกไม่ครบ ไม่มีใบรับรองแพทย์มายืนยัน และจะตรวจสอบข้อเท็จจริงการปฏิบัติหน้าที่ของโสฬส หากมีส่วนทำให้ธนาคารเสียหาย จะพิจารณาเลิกจ้างโสฬสภายในเดือนนี้
...แน่นอนว่า การตรวจสอบข้อเท็จจริงการบริหารงานของโสฬสจะยุ่งกันไปใหญ่ เพราะมีการตั้งเรื่องการสอบถึง 9 เรื่อง 
หนึ่ง ปล่อยสินเชื่อดอกเบี้ยต่ำในโครงการชะลอเลิกจ้างแรงงานเกินวงเงิน 
สอง ปล่อยสินเชื่อผิดหลักเกณฑ์ให้กับลูกค้ากลุ่มเดียวกันเกิน 500 ล้านบาท 
สาม ปล่อยสินเชื่อให้กับลูกค้าที่มีลักษณะซื้อที่ดินราคาถูกมาเป็นหลักประกัน
สี่ อนุมัติทำแพ็กกิงเครดิตโดยผิดหลักเกณฑ์ ทำให้ลูกค้าได้รับสินเชื่อซ้ำซ้อน 
ห้า พิจารณาอนุมัติสินเชื่อให้กับลูกค้ารายใหญ่โดยไม่โปร่งใส
หก รายงานเท็จต่อคณะกรรมการธนาคารและกระทรวงการคลัง 
เจ็ด ประวิงเวลาในเรื่องการออกหลักเกณฑ์ช่วยเหลือผู้ประสบภัยน้ำท่วม 
แปด แก้ไขคำสั่งเพื่อให้ผู้บริหารและพนักงานเบิกค่าที่พักได้เกินกว่าที่จ่ายจริง 
เก้า ปลอมแปลงและปกปิดข้อมูลที่แสดงสถานะที่แท้จริงของธนาคาร 
ยุ่งไม่ยุ่งก็คิดดู เพราะโสฬสยืนยันชัดว่า ทุกเรื่องได้ผ่านความเห็นชอบจากคณะกรรมการก่อนที่จะดำเนินการ และกรรมการที่รับรู้ก็มาจากกระทรวงการคลังที่นริศทำงานอยู่นั่นแหละ